32006R0178
L 029/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 178/2006 НА КОМИСИЯТА
от 1 февруари 2006 година
за изменение на Регламент (ЕО) № 396/2005 на Европейския парламент и на Съвета с цел изготвяне на приложение I със списък на храните и фуражите, за които се прилагат максимално допустими граници на остатъчни вещества от пестициди
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 4, параграф 1 от него,
като има предвид, че:
(1)
В съответствие с Регламент (ЕО) № 396/2005 приложения I, II, III и IV към него следва да бъдат изготвени от Комисията и тяхното изготвяне се явява условие за прилагането на глави II, III и V от същия регламент.
(2)
В приложение I към Регламент (ЕО) № 396/2005 е необходимо да се включат всички продукти, за които понастоящем съществуват общностни или национални МДГОВ, както и тези, за които е целесъобразно да се приложат хармонизирани МДГОВ.
(3)
Регламент (ЕО) № 396/2005 следва да бъде съответно изменен.
(4)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните.
(5)
Все още не се изискват отделни МДГОВ за риба и за посеви, предназначени изключително само за храна на животни, липсва и каквато и да било информация, която да послужи като основа за създаването на МДГОВ. Необходимо е да се даде време за създаването и набирането на подобна информация. Счита се, че един период от три години следва да бъде достатъчен за създаването и набирането на въпросната информация,
ПРИЕ НАСТОЯЩИЯ РЕГЛАМЕНТ:
Член 1
Текстът в приложението към настоящия регламент се добавя като приложение I към Регламент (ЕО) № 396/2005.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 февруари 2006 година.